«Эйнштейн» цIэр къэблэжьынри тыншкъым
Къэбэрдей-Балъкъэрым щыщу Урысейми Евразиеми Iэпщэрыбанэ лIэужьыгъуэхэмкIэ я чемпион Туменов Альберт UFC-195-м ипкъ иткIэ Лас-Вегас иджыблагъэ щекIуэкIа зэхьэзэхуэм Ларкин Лоренц «Муссон» бэнакIуэ цIэрыIуэм текIуэныгъэр къыщыфIихьащ. «Эйнштейн» цIэлейр зытеIукIа ди спортсмен щIа-лэр, фигу къэдгъэкIыжынщи, 2015 гъэм и кIэухым къалъытащ Iэпщэрыбанэ зэхэтхэмкIэ Урысейм и бэнакIуэ нэхъыфIу.
Иджыблагъэ Туменов Альберт Хьэсэней жылэм ЩэнхабзэмкIэ и унэм ирагъэблэгъащ. ЗэIущIэм кърихьэлIат Урысейм спортымкIэ щIыхь зиIэ и мастер, олимп чемпион, къэрал лэжьакIуэ Къардэн Мурат, КъБР-м и Парламентым и депутат Шаваев Ильяс, КъБР-м спортымкIэ и министрым и къуэдзэ Хэжь Заур, Хьэсэней жылэм и щIыпIэ администрацэм и Iэтащхьэ Азаматов Къайсын, нэгъуэщIхэри.
— Мыпхуэдэ зэхуэсхэм мыхьэнэшхуэ яIэщ, — жиIащ Къардэн Мурат псалъэ къыщратым. — ЕхъулIэныгъэ зыIэрызыгъэхьа цIыхум ущыIущIэкIэ, а лъагапIэм ар зэрынэсам щыгъуазэ ущыхъукIэ, ухуей-ухуэмейми, абы удэплъеинущ, нэхъыфIыжу зэрызыбужьыным уэри ухущIэкъунущ. Спортсменым зэфIэкI ин къигъэлъэгъуа нэужь, хьэкъыу пхыкIын хуейщ цIыхубэр абы нэхъыбэжкIэ къызэрыщыгугъынур. Зи гугъу сщIыр нэсу зыхэзыщIэ Альберт фIыщIэ хуэсщIыну сыхуейт зэи зэпимыгъэууэ зэрылажьэм, зэрызэгугъужым щхьэкIэ.
— Илъэси 6 сызэрыхъурэ спортым сыхэтщи, сыт щыгъуи си дежкIэ нэхъыщхьэу щытар си зэфIэкIым зэрыхэзгъэхъуэнырщ. Спортым гъунапкъэ гуэр щызыхуэбгъэувыж хъунукъым, махуэ-жэщ уимыIэу уи Iэзагъэм хэбгъэхъуэн хуейщ. Абы щыгъуэщ уи лэжьыгъэм зыгуэр къыщыпэкIуэнур. Иджыпсту спорт и лъэныкъуэкIэ дуней псом зэныкъуэкъушхуэ щокIуэкI, укъыхэщын щхьэкIэ гугъу зебгъэхьу узэлэжьыжын хуейщ, — жиIащ Туменов Альберт.
ЗэIущIэм къекIуэлIа ныбжьыщIэхэм зэпеуэу упщIэхэр иратащ бэнакIуэм. Нобэрей щIалэгъуалэр зыIууэ гугъуехьхэм ехьэлIауэ спортсменым гу зылъитэхэм ятеухуауэ щеупщIым, Альберт жиIащ балигъ ныбжьым нэмысахэм фадэмрэ тутынымрэ къазэрыIэрыхьэм, узыншагъэм зэран хуэхъу щхъухь гуэрхэр зэрызрахьэлIэм шынагъуэ зэрыхилъагъуэр. «Ауэ иужьрей зэманым гу лъумытэу къанэркъым щIалэгъуалэм нэхъыбэу спортым зэрызратым. Сыщогугъ апхуэдэу дяпэкIи екIуэкIыну», — ды-щIигъужащ жиIам Туменов Альберт.
— Спортым дихьэххэр кIуэтэху нэхъыбэ зэрыхъум и щыхьэтщ Хьэсэней жылэр. Мыбы къыдэкIа куэдым ди республикэм и цIэр фIыкIэ нэгъуэщI щIыпIэхэм щагъэIуащ. Нобэрей зэхуэсми къекIуэлIа щIалэ нэфIэгуфIэхэм уи фIэщ ящI хабзэ дахэм тету ахэр гъащIэм зэрыдэбэкъуэнум. Туменов Альберт и ехъулIэныгъэхэм дэ ди щхьэр лъагэу дагъэIэт, спортсмен ныбжьыщIэхэм я дежкIэ абы и лэжьэкIэр щапхъэу къызолъытэ, — жиIащ Ша- ваев Ильяс.
Туменов Альберт зэхьэзэхуэ зыбжанэм утыку ихьащ Газаев Алим игъэзащIэ уэрэд къеуэу. Абы и мыхьэнэр бэнакIуэм къеIуатэ: «ЗэрытщIэщи, анэм къарууэ иIэр и сабийр зыми хуэмыныкъуэу къигъэхъуным трегъэкIуадэ. СызэреплъымкIи, а псор абы дэ еттыжыфыркъым. Ауэ щыхъукIэ, дыхущIэкъун хуейщ ди ехъулIэныгъэкIэ, гъащIэм пэжу дызэрытетымкIэ е нэгъуэщIкIэ ахэр махуэ къэс дгъэгуфIэным. Ди лъэпкъ уэрэджыIакIуэм и уэрэдыр си анэм хуэсщI гулъытэ мащIэу аркъудейт».
Гуапэу екIуэкIа зэIущIэм жызыIэн зиIэ дэтхэнэри къыщыпсэлъащ, шэч хэлъкъым апхуэдэ зэIущIэр ныбжьыщIэхэм дерсыфI зэрахуэхъум.
БАГЪЭТЫР Луизэ.
